Kuigi Patagoonia asub ekvaatorile lähemal kui Eesti, on ilm seal külmem, kuna Golfi hoovus seda soojendama ei ulatu. Meeldiva suveilma periood on lühike (jaanuar-veebruar) ja Coihaique'st lõuna pool puudub hoopis. Tasandikel on lahutamatuks kaaslaseks tugev tuul. See on sageli nii vali, et jalgrattaga on võimatu sõita ja oskamatute juhtide autod pühitakse kraavi (see ei ole mitte nali). Probleemiks on see küll rohkem Argentiina pool, sest Tšiili Patagoonias on tasandikke vähe.